“เยลเลน” ชี้ศก.สหรัฐเติบโตใกล้บรรลุเป้าหมาย หนุนเฟดลงมติปรับขึ้นดอกเบี้ย
"เยลเลน" ชี้ศก.สหรัฐเติบโตใกล้บรรลุเป้าหมาย หนุนเฟดลงมติปรับขึ้นดอกเบี้ย
15 ธ.ค. 2559

นางเจเน็ต เยลเลน ประธานธนาคารกลางสหรัฐ (เฟด) เปิดเผยภายหลังจากคณะกรรมการกำหนดนโยบายของเฟด (FOMC) มีมติปรับขึ้นอัตราดอกเบี้ย 0.25% สู่ระดับ 0.50% – 0.75% ในการประชุมเมื่อวานนี้
“ในการปรับขึ้นอัตราดอกเบี้ยครั้งนี้ ดิฉันและกรรมการเฟดได้เล็งเห็นว่า เศรษฐกิจมีการเติบโตจนใกล้บรรลุเป้าหมายการผลักดันการจ้างงานอย่างเต็มศักยภาพ ควบคู่ไปกับการรักษาราคาให้มีเสถียรภาพ เราคาดว่าเศรษฐกิจสหรัฐจะยังคงมีการขยายตัวที่ดี โดยตลาดแรงงานยังคงมีความแข็งแกร่ง และอัตราเงินเฟ้อมีแนวโน้มที่จะเพิ่มขึ้นแตะระดับ 2% ในช่วง 2 ปีข้างหน้า” นางเยลเลนกล่าว
ส่วนในประเด็นที่เฟดคาดการณ์ว่าจะมีการปรับขึ้นอัตราดอกเบี้ยอีก 3 ครั้งในปีหน้า ซึ่งเพิ่มขึ้นจากการคาดการณ์ก่อนหน้านี้ว่าจะปรับขึ้นอัตราดอกเบี้ย 2 ครั้งนั้น นางเยลเลนกล่าวว่า การคาดการณ์ดังกล่าว “มีการเปลี่ยนแปลงเพียงเล็กน้อยเท่านั้น”
นางเยลเลนยังกล่าวถึงกรณีที่ชาวอเมริกันบางกลุ่มได้แสดงความกังวลเกี่ยวกับผลกระทบของการปรับขึ้นอัตราดอกเบี้ยที่จะมีต่อสถานะการเงินส่วนบุคคล โดยเธอกล่าวว่า ชาวอเมริกันควรเข้าใจว่า การปรับขึ้นอัตราดอกเบี้ยนั้น สะท้อนให้เห็นถึงความเชื่อมั่นในความคืบหน้าทางเศรษฐกิจ และมุมมองของเฟดจะยังคงเป็นเช่นนี้ต่อไปอีกระยะหนึ่ง พร้อมกับกล่าวว่า ในปีหน้านี้ อาจจะมีผลกระทบเล็กน้อยจากการปรับขึ้นอัตราดอกเบี้ย
ส่วนคำถามของผู้สื่อข่าวที่ว่า นโยบายการคลังของนายโดนัลด์ ทรัมป์ ว่าที่ประธานาธิบดี ซึ่งรวมถึงการกระตุ้นการใช้จ่ายด้านโครงสร้างพื้นฐานและการปรับลดภาษีนั้น จะมีผลต่อการกำหนดนโยบายการเงินของเฟดอย่างไรนั้น นางเยลเลนกล่าวว่า ขณะนี้ยังเร็วเกินไปที่จะตัดสินว่า นโยบายการคลังของทรัมป์จะส่งผลกระทบต่อนโยบายเฟด แต่คณะกรรมการ FOMC ได้หารือกันในเรื่องดังกล่าว ในระหว่างการประชุมครั้งนี้
                